Nordjyske Jernbaner har netop fået Transportministeriets tilladelse til at køre strækningen Hirtshals-Hjørring-Frederikshavn-Skagen. Den 20. juni kører det allerførste tog. Den nye togforbindelse er kommet til verden i samarbejde med Color Line, Vendsyssels turist- og handelsstandsforeninger og Nordjyllands Trafikselskab. - Vi indretter køreplanen, så den passer med Color Lines færger fra Kristiansand og Larvik. Der bliver afgang fra Hirtshals hver dag kl. 12.15 med ankomst Hjørring kl. 12.37, Frederikshavn kl. 13.15 og Skagen kl. 13.54. Toget kører samme rute retur kl. 18.35 med ankomst Hirtshals kl. 20.10, så turisterne får mulighed for en endags udflugt gennem Vendsyssel, siger Preben Vestergaard, der er administrerende direktør hos Nordjyske Jernbaner. Det ny direkte tog kører alle ugens dage i perioden 20. juni - 31. august. Derefter kører det kun i weekenderne.

Referat:
Fra den 20. juni kan nordjyderne og alle landsdelens turister hoppe på et tog i Hirtshals og først stå af i Skagen uden at skulle skifte tog.